Nóg 'n moontlike sinkgat in Centurion | Maroela Media
Nog 'n gedeelte van die besige Jeanlaan in Centurion is vir verkeer afgesper weens sinkgatgevaar.
Samkelo Mgobozi, woordvoerder van Pretoria se burgemeester, Solly Msimanga, het Vrydag aan Maroela Media bevestig nóg 'n gedeelte van Jeanlaan is afgesper weens 'n hoërisiko- geologiese toestand.
"Die linkerbaan van Jeanlaan-Oos, ná die kruising met Suidstraat net ná die Ridgeback Village-restaurant, is afgesper. Die onstabiliteit is opgemerk nadat ondersoekwerk in die omgewing deur boortoetse gedoen is," het hy gesê.
Hy het gesê net die linkerbaan word tans in die omgewing van die gevaarsone afgesper. Die regterbaan bly steeds oop vir verkeer. Dit is nog nie bekend hoe lank die pad afgesper gaan wees nie.
Die afsperring volg kort nadat herstelwerk aan die reusesinkgat by die kruising van Jeanlaan en Gerhardstraat, sowat 1,5 km verder, in vroeër vandeesmaand begin het.
Maroela Media het vroeër berig dit gaan minstens R25 miljoen kos om dié sinkgat op te vul en die pad te herstel.
Die sinkgat het reeds grootskaalse ontwrigting in verkeersvloei en vir die omliggende sakeondernemings veroorsaak nadat dit in Mei vanjaar by die kruising gevorm het.
Kontrakteurs wat opknappingswerk in die omgewing gedoen het, het op dié sinkgat afgekom voordat dit heeltemal ingeval het. Die gat is minstens 12 m diep en so groot soos 'n skoolsaal. Die dikte van die pad tussen die teer en die gat is slegs sowat 75 cm en die kruising is noodgedwonge vir die publiek en motoriste se veiligheid gesluit. Die aansluiting is een van die hoofroetes in Centurion wat nagenoeg 40 000 voertuie per dag hanteer en wat nou van alternatiewe roetes gebruik moet maak.